
	«  2ος  κύκλος  διαλέξεων Ανοικτού  Πανεπιστημίου  Κύπρου »



	Διάλεξη  του Πρύτανη του Ανοικτού Πανεπιστημίου Κύπρου
Καθηγητή Σωκράτη Κ. Κάτσικα

με θέμα
Η 4η Βιομηχανική Επανάσταση: Απειλή ή ευκαιρία;

στο Σπίτι της Κύπρου



Με τη διάλεξη του Πρύτανη του Ανοικτού Πανεπιστημίου Κύπρου, Καθηγητή Σωκράτη Κ. Κάτσικα, με θέμα «Η 4η Βιομηχανική Επανάσταση: Απειλή ή ευκαιρία;», ολοκληρώθηκε, την Τετάρτη 6 Ιουνίου 2018 στο Σπίτι της Κύπρου στην Αθήνα, ο 2ος  κύκλος της «Σειράς Διαλέξεων Ανοικτού Πανεπιστημίου Κύπρου», που συνδιοργανώθηκε από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος.
Όπως ανέφερε η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, προλογίζοντας την διάλεξη, πρόκειται για μία σημαντική μορφωτική πρωτοβουλία, που εκφράζει το πνεύμα και πραγματώνει την ουσία του μνημονίου συνεργασίας των τριών φορέων, με στόχο την παροχή υψηλού επιπέδου επιμόρφωσης και την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο μας. 
Στο πλαίσιο του δεύτερου κύκλου, προγραμματίστηκαν συνολικά πέντε διαλέξεις, με ελεύθερη παρακολούθηση, αξιόλογων και έγκριτων ομιλητών που κάλυψαν πολλά και ενδιαφέροντα θέματα.
Όπως ανέφερε στη διάλεξή του ο κ. Πρύτανης, η «4η Βιομηχανική Επανάσταση» είναι ένας όρος που χρησιμοποιείται για να περιγράψει την τάση αύξησης της ενσωμάτωσης σύγχρονων τεχνολογικών εξελίξεων στην παραγωγή, οδηγώντας στην ακόμη μεγαλύτερη αυτοματοποίησή της. Παραδείγματα τεχνολογικών εξελίξεων που σχετίζονται με την 4η Βιομηχανική Επανάσταση είναι τα κυβερνο-φυσικά συστήματα (cyber-physical systems), το διαδίκτυο των πραγμάτων (Internet of Things), η νεφοϋπολογιστική (Cloud computing), η τεχνητή νοημοσύνη (Artificial Intelligence) και η μηχανική μάθηση (Machine Learning), οι τεχνολογίες επεξεργασίας μεγάλων δεδομένων (Big Data) κ.ά. Όπως κάθε ανάλογη αλλαγή μεγάλης κλίμακας στο παραγωγικό μοντέλο, η 4η Βιομηχανική Επανάσταση δημιουργεί προσδοκίες αλλά και ανησυχίες. Προσδοκίες μεγαλύτερης παραγωγικότητας, οικονομικής ανάπτυξης, βελτίωσης της ποιότητας των παραγόμενων προϊόντων, βελτίωση της σχέσης του ανθρώπου με το περιβάλλον του, μείωση της χειρωνακτικής εργασίας και άλλες. Ανησυχίες όπως την απώλεια θέσεων εργασίας, την αύξηση κοινωνικών ανισοτήτων, τη δημιουργία νέων κοινωνικών και οικονομικών διαστρωματώσεων, την απώλεια της ιδιωτικότητας του ατόμου, ηθικά ζητήματα και άλλα. 
Μετά το πέρας της διάλεξης, και με την ολοκλήρωση του κύκλου, χορηγήθηκαν από το Ανοικτό Πανεπιστήμιο Κύπρου βεβαιώσεις παρακολούθησης σε όσους παρακολούθησαν τη «Σειρά».
Όπως ανακοινώθηκε, ο  επόμενος κύκλος διαλέξεων θα ξεκινήσει τον προσεχή Οκτώβριο στο Σπίτι της Κύπρου.

7 Ιουνίου 2018
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr

